งานเข้า
ส่งสัญญาณมาจากการประชุมบอร์ดแบงก์ออมสินเมื่อวันที่ 17 ก.ย.ที่ผ่านมา มีกรรมการสายกระทรวงการคลังเสนอให้ &#8220;เสี่ยออด&#8221;ธัชพล กาญจนกูล ลาออกจากตำแหน่ง รักษาการผอ. ออมสิน
18 ก.ย. 2555

ส่งสัญญาณมาจากการประชุมบอร์ดแบงก์ออมสินเมื่อวันที่ 17 ก.ย.ที่ผ่านมา มีกรรมการสายกระทรวงการคลังเสนอให้ “เสี่ยออด”ธัชพล กาญจนกูล ลาออกจากตำแหน่ง รักษาการผอ. ออมสิน
ให้ลาออกก่อนยื่นใบสมัครสมัครเป็น ผอ.ออมสินคนใหม่จะสวยงามกว่า
บอร์ดสายคลังบอกว่า เขาถือว่าเป็น“มารยาท” 
คนที่นั่งเก้าอี้รักษาการมานั่งเป็นเลขานุการบอร์ดจะได้เปรียบและไม่เป็นธรรมกับผู้สมัครท้าชิงตำแหน่งคนอื่น เพราะรู้ข้อมูลภายใน จึงมีผลประโยชน์ขัดแย้ง 
มารยาทแบบนี้ ใครๆ ก็ปฏิบัติกันมา แม้แต่การสมัครผู้ว่าการ ร.ฟ.ท. คนล่าสุด ผู้สมัครก็ยังต้องลาออกตำแหน่งรักษาการก่อน
เรื่องนี้ทำไปใช่ล้อเล่น ขนาด “อารีพงศ์ ภู่ชอุ่ม” ปลัดกระทรวงการคลัง ได้ส่งซิกแจ้งให้ พรรณี สถาวโรดม ประธานธนาคารออมสิน รับทราบและดำเนินการเรื่องดังกล่าวแล้ว 
แต่ปรากฏว่า เจ๊พรรณีได้ปฏิเสธ โดยอ้างว่า ไม่มีกฎระเบียบห้ามในเรื่องดังกล่าว 
ส่วนจะเป็นเรื่องมารยาทหรือไม่ ก็ต้องคิดกันเอาเอง 
ว่าแต่ว่า เรื่องใหญ่ขนาดนี้ ประธานกรรมการจะทำเป็นฝืนกติกาม่ายล่าย ต้องสร้างมาตรฐานขึ้นมานะเจ๊
ไม่เช่นนั้นหากคนพ่ายแพ้การสรรหาฟ้องร้องขึ้นมา“นาย” ใหญ่แค่ไหนก็ช่วยเจ๊ม่ายได้เด้อ.....
ล่าสุดโผผู้สมัครท้าชิงเก้าอี้ ผอ.ออมสินคนใหม่สรุปเรียบร้อยมีผู้เสนอตัวชิง 4 คน 
นอกจาก “ธัชพล” แล้วยังมี “วรวิทย์ ชัยลิมปมนตรี” กรรมการผู้จัดการธนาคารอาคารสงเคราะห์ (ธอส.) อีก 1 คนเคยทำงานกสิกรไทย อีกคนเป็นผู้หญิง 
อย่าให้ใครว่าได้ว่า สรรหา ผอ.ออมสินไร้มาตรฐานสิ้นดี....